הרשויות הכריזו על מצב חירום כולל לאחר שרוחות עזות ליבו שרפות באזורים נרחבים במדינה - מאזור סן פרנסיסקו ועד ליישובים הסמוכים ללוס אנג'לס. רבבות כבר קיבלו הוראה לעזוב את בתיהם, ביניהם גם כוכב ה-NBA לברון ג'יימס. תושבת שמתגוררת סמוך למוקד האש: "כועסת שלא התפניתי מוקדם יותר"
200 תושבי צפון קליפורניה כבר קיבלו הוראה לפינוי מידי מבתיהם בעקבות שרפות הענק שמשתוללות במדינה: השרפה המרכזית, שמכונה בקליפורניה "שרפת קינקייד", כילתה כבר יותר מ-74 אלף דונמים וממשיכה להשתולל גם היום (שלישי) צפונית לסן פרנסיסקו, כשבמקביל מושל קליפורניה הכריז על מצב חירום במדינה.
כוחות כיבוי האש מתקשים להשתלט על הלהבות, שמתפשטות במהירות בגלל הצמחייה היבשה והרוח העזה הנושבת במהירות של כ-90 קמ"ש, וחברת החשמל כבר ניתקה כמיליון בני אדם מהתשתית המיושנת כדי למנוע שרפות נוספות.
שרפה נוספת, שמכונה בקליפורניה "שרפת גטי", פרצה אתמול באזור לוס אנג'לס שמוכר בזכות הידוענים שמתגוררים בו ובזכות הבתים יקרי הערך. בחלקים נרחבים באזור הכריזו הרשויות על פינוי חובה ובין התושבים הרבים שפונו נמצא גם כוכב ה- NBA לברון ג'יימס.
מהרשות לכבאות בלוס אנג'לס נמסר כי "מדובר בשריפה דינמית מאוד וכל התושבים באזור צריכים להיות ערניים ולהישאר מעודכנים". ראש ממשלת לוס אנג'לס, אריק גרסטי, אמר כי לא ברור אם מישהו הצית את האש בכוונה. "אנחנו לא שוללים שום דבר", אמר ראש רשות הכבאות של לוס אנג'לס, ראלף טרזאס.
השרפה בלוס אנג'לס כבר הספיקה לכלות 618 דונמים ולהרוס כשמונה מבנים. שישה מבנים נוספים נפגעו בחלקם. לסלי טוכמן, בת 75 מהאזור, לקחה בגדים, ניירות חשובים ורשימת אנשי קשר, ופינתה את ביתה שבשכונת היוקרה ברנטווד. "אני גרה כאן לבד", סיפרה ל-CNN. "חשבתי שכבר הייתי צריכה להתפנות וכעסתי על עצמי. פשוט לא ידעתי כמה מהר יכולה האש להתקדם. אני מתגוררת חמש דקות מאזור הבערה".
שרפת קינקייד שמשתוללת צפונית לסן פרנסיסקו כילתה כבר יותר מ-74 אלף דונמים, הרסה יותר ממאה מבנים השריפה ומאיימת על כ-90 אלפים מבנים נוספים. היא מונעת על ידי רוחות עוצמתיות ומתרחבת בקצב של מגרש כדורגל אחד בכל שלוש שניות. הרוחות אמנם האטו ביום ראשון בערב, אך הן עדיין חזקות וצפויות להימשך בימים הקרובים.